Ака́фист свято́му пра́ведному Иоа́нну Ру́сскому

Конда́к 1

Избра́ннаго испове́дника Христо́ва и чудотво́рца преди́внаго,/ побо́рника святы́я ве́ры правосла́вныя,/ Ру́сскою земле́ю рожде́ннаго и в земли́ Елла́ды возсия́вшаго,/ свята́го пра́веднаго Иоа́нна похва́льными пе́сньми почти́м;/ ты же, уго́дниче Бо́жий, я́ко предстоя́й пред Престо́лом Царя́ Сла́вы,/ от вся́ких нас бед свободи́, с любо́вию и благодаре́нием зову́щих ти:// Ра́дуйся, страда́льче пра́ведный Иоа́нне, терпе́нию и кро́тости нас науча́яй.

И́кос 1

А́нгелов Творе́ц и всея́ тва́ри Созда́тель избра́ тя, пра́ведне Иоа́нне, во е́же наро́ды Святы́я Руси́ и Елла́ды духо́вно соедини́ти, и яви́ тя Це́ркви Свое́й Святе́й вели́каго чудотво́рца, иму́щаго к Нему́ дерзнове́ние моли́тися о исцеле́нии неду́гов душе́вных и теле́сных, о избавле́нии от вся́ких бед и скорбе́й. Те́мже мы, сы́нове ру́сскии, благогове́йне преклоня́ем пред тобо́ю коле́на серде́ц на́ших и умиле́нно глаго́лем:

Ра́дуйся, земны́й а́нгеле и челове́че небе́сный;

ра́дуйся, благода́ти тезоимени́тый.

Ра́дуйся, кро́тости и послуша́ния о́бразе;

ра́дуйся, моли́твы благоуха́нное кади́ло.

Ра́дуйся, терпе́нием зло́бу ми́ра сего́ победи́вый;

ра́дуйся, венце́м испове́дническим от Го́спода украше́нный.

Ра́дуйся, зе́мли Аси́и по́двиги свои́ми озари́вый;

ра́дуйся, чудесы́ твои́ми зе́млю Елла́ды напо́лнивый.

Ра́дуйся, Ру́сская звездо́ зéмли вся просвеща́яй;

ра́дуйся, оте́чество земно́е моли́твами твои́ми не оставля́яй.

Ра́дуйся, Христа́ ра́ди на земли́ пострада́вый;

ра́дуйся, с Ним на Небесе́х воцари́выйся.

Ра́дуйся, страда́льче пра́ведный Иоа́нне, терпе́нию и кро́тости нас науча́яй.

Конда́к 2

Ви́дя Христо́с Госпо́дь благо́е наме́рение се́рдца твоего́, Иоа́нне блаже́нне, предначерта́ ти терни́стый и многотру́дный путь спасе́ния: егда́ был еси́ с во́инством царя́ Петра́, плени́ша тя ага́ряне и в раба́ прода́ша в зе́млю Аси́и во град Проко́пион, иде́же ты пребы́л еси́ непоколеби́мь в ве́ре правосла́вней и жизнь твою́ посвяти́л еси́ Бо́гу, непреста́нно усты́ и се́рдцем воспева́я Ему́: Аллилу́ия.

И́кос 2

Ра́зум богопросвeще́нный и ве́ру несумне́нную име́л еси́, свя́тче Бо́жий, егда́ гне́ва ага́рян не устраши́вся, испове́да себе́ христиа́нина бы́ти и ра́достно восприя́л еси́ бие́ния, у́зы желе́зныя, огне́м жже́ние и мно́ги му́ки нестерпи́мыя. Те́мже вси, таково́му твоему́ дерзнове́нию и му́жеству дивя́щеся, глаго́лем:

Ра́дуйся, во стра́се Бо́жии до́бре воспита́нный;

ра́дуйся, зако́ну Госпо́дню ве́рно науче́нный.

Ра́дуйся, от ю́ности твоея́ всего́ себе́ Бо́гу преда́вый;

ра́дуйся, в моли́тве утеше́ние духо́вное обрета́вый.

Ра́дуйся, зло́бы ага́рян не устраши́выйся;

ра́дуйся, му́ки нестерпи́мыя побе́дно претерпе́вый.

Ра́дуйся, за Го́спода распя́таго огне́м от мучи́телей опале́нный;

ра́дуйся, Христо́вым Страсте́м в телеси́ твое́м приобщи́выйся.

Ра́дуйся, терпе́ние кре́пкое во страда́ниих яви́вый;

ра́дуйся, от ве́ры правосла́вныя не отступи́вый.

Ра́дуйся, Христа́ еди́наго всем се́рдцем возлюби́вый;

ра́дуйся, во́ине Христо́в непобеди́мый.

Ра́дуйся, страда́льче пра́ведный Иоа́нне, терпе́нию и кро́тости нас науча́яй.

Конда́к 3

Си́лою Вы́шняго укрепля́емь, со дерзнове́нием пропове́дал еси́ Еди́наго И́стиннаго Бо́га пред мучи́тели твои́ми. Злочести́вый господи́н твой, наде́яся улови́ти тя и к ве́ре свое́й привлещи́, те́ло твое́ нача́т истяза́ти. Ты же, страстоте́рпче Христо́в, жесто́кая бие́ния от него́ претерпева́я, укрепля́ющему тя Бо́гу из глубины́ се́рдца воспева́л еси́: Аллилу́ия.

И́кос 3

Име́я в души́ свое́й пла́менное жела́ние после́довати А́гнцу Бо́жию, пострада́вшему спасе́ния на́шего ра́ди, пра́ведне Иоа́нне, не убоя́лся еси́ муче́ний и моли́лся еси́ за враги́ твоя́ и мучи́тели, и от ве́ры во Христа́ ника́коже отступи́л еси́, вопия́ Ему́: «Ничто́же мя разлучи́т от любве́ Твоея́, Христе́ Бо́же». Сего́ ра́ди велича́ем тя си́це:

Ра́дуйся, ве́ры Христо́вы адама́нте несокруши́мый;

ра́дуйся, о ми́ре сем моли́твенниче усе́рдный.

Ра́дуйся, да́же до кро́ве за Христа́ пострада́вый;

ра́дуйся, в му́жестве непоколеби́мем пребы́вый.

Ра́дуйся, в муче́ниих благода́тию свы́ше укрепле́нный;

ра́дуйся, свире́пство мучи́телей победи́вый.

Ра́дуйся, Страсте́м Христо́вым подража́телю;

ра́дуйся, враго́в Це́ркве посрами́телю.

Ра́дуйся, ве́ру, наде́жду и любо́вь к Бо́гу до конца́ сохрани́вый;

ра́дуйся, по́двигом твои́м христиа́н Проко́пиона возвесели́вый.

Ра́дуйся, в се́рдце твое́м о́браз Христа́ носи́вый;

ра́дуйся, страда́ньми за Него́ Ца́рство Небе́сное насле́дивый.

Ра́дуйся, страда́льче пра́ведный Иоа́нне, терпе́нию и кро́тости нас науча́яй.

Конда́к 4

Бу́ря лю́тых мук и страсте́й ми́ра сего́ не потопи́ корабля́ души́ твоея́, пра́ведне Иоа́нне, ты бо в теле́снем плене́нии благоду́шие и кро́тость, незло́бие и смире́ние яви́л еси́, и я́коже А́нгел, на земли́ пожи́л еси́, в труде́х, посте́ и моли́тве подвиза́яся, ке́сарю ке́сарево, а Бо́жие Бо́гови отдава́я, по сло́ву Го́спода, но́щию же без сна пребыва́я, о проще́нии свои́х согреше́ний, наипа́че же о творя́щих ти оби́ды и озлобле́ния моля́ся, с любо́вию поя́ Бо́гу: Аллилу́ия.

И́кос 4

Слы́шавше и ви́девше ди́вное твое́ житие́, смире́ние и премно́гую доброде́тель, гони́тели твои́ удиви́шася и прославля́ху тебе́ я́ко челове́ка пра́ведна. Егда́ же лю́тый господи́н твой узре́ в дому́ свое́м моли́тв твои́х ра́ди изоби́лие во всем и даде́ тебе́ осла́бу, ты, огне́м любве́ ко Го́споду окриля́емь, умно́жил еси́ труды́ подви́жническия, на вся́ку нощь тече́нием слез помо́ст притво́ра церко́внаго в моли́тве ороша́я. Помози́ у́бо и нам подража́ти тебе́, укрепи́ нас, от мглы страсте́й изба́ви и да́руй му́жество духо́вное всем прибега́ющим ко предста́тельству твоему́ и вопию́щим тебе́ такова́я:

Ра́дуйся, уничиже́нием твои́м убо́гому Ла́зарю уподо́бивыйся;

ра́дуйся, терпе́нием твои́м с многострада́льным И́овом сравни́выйся.

Ра́дуйся, смире́нием Христу́ усе́рдно подража́вый;

ра́дуйся, по́двигом твои́м А́нгелов удиви́вый;

Ра́дуйся, тру́дниче приле́жный, земно́му господи́ну ве́рно послужи́вый;

ра́дуйся, кро́тостию и бла́гостию свое́ю се́рдце его́ умягчи́вый.

Ра́дуйся, за твори́вших ти оби́ды моли́твы возноси́вый;

ра́дуйся, зло́бу их на ми́лость преложи́вый.

Ра́дуйся, на па́перти церко́вней но́щи в моли́твах проводи́вый;

ра́дуйся, среди́ мра́ка злове́рия благоче́стием просия́вый.

Ра́дуйся, я́ко за ненави́дящих и оби́дящих нас моли́тися подвиза́еши;

ра́дуйся, я́ко любве́ и милосе́рдия ко всем лю́дем исполня́еши.

Ра́дуйся, страда́льче пра́ведный Иоа́нне, терпе́нию и кро́тости нас науча́яй.

Конда́к 5

Боготе́чная звезда́, от Святы́я Руси́ возсия́вшая, яви́лся еси́, блаже́нне Иоа́нне, блиста́я чистото́ю а́нгельскою, и луча́ми доброде́телей твои́х зе́мли Аси́и и Елла́ды озари́в. Егда́ же ты бо́лен бе, и день своея́ кончи́ны от Бо́га ве́дая, восхоте́л еси́ причасти́тися Святы́х Христо́вых Та́ин, иере́й, Бо́гом вразумле́нный, принесе́ тебе́ Святы́я Да́ры во я́блоце, и́хже прие́м, пра́ведную ду́шу твою́ в ру́це Бо́жии пре́дал еси́, и свети́льник нося́, полн еле́я до́брых дел, вшел еси́ в Ца́рствие Небе́сное, во е́же непреста́нно со все́ми святы́ми воспева́ти всех святы́х Святе́йшему Сло́ву: Аллилу́ия.

И́кос 5

Ви́девше лю́дие гра́да Проко́пиона богоуго́дное житие́ твое́ и блаже́нную кончи́ну, со слеза́ми и благогове́нием погребо́ша те́ло твое́ во хра́ме свята́го великому́ченика Гео́ргия. По кончи́не же твое́й мно́зи неду́жнии, не то́кмо правосла́внии, но и лати́няне, и ага́ряне, получа́ху исцеле́ния у гро́ба твоего́, благодаре́ние Бо́гу принося́ще. Сего́ ра́ди тебе́ я́ко те́плому моли́твеннику о всех стра́ждущих взыва́ем та́ко:

Ра́дуйся, се́рдце твое́ покая́нными слеза́ми омы́вый;

ра́дуйся, пла́чем и моли́твами к сме́рти себе́ приугото́вивый.

Ра́дуйся, я́ко всех оби́дящих тя прости́л еси́;

ра́дуйся, я́ко незло́бием Христо́вым ду́ха зло́бы победи́л еси́.

Ра́дуйся, в чистоте́ ду́шу и те́ло сохрани́вый;

ра́дуйся, кончи́ну свою́ предуве́девый.

Ра́дуйся, пра́ведно жизнь земну́ю сконча́вый;

ра́дуйся, возлюби́вшему тя Го́споду ду́шу преда́вый.

Ра́дуйся, я́ко венце́м безсме́ртия от Го́спода венча́лся еси́;

ра́дуйся, я́ко ве́чней ра́дости по сме́рти приобщи́лся еси́.

Ра́дуйся, я́ко це́рковь великому́ченика Гео́ргия прия́т честно́е те́ло твое́;

ра́дуйся, я́ко во оби́телех Небе́сных водвори́ся свята́я душа́ твоя́.

Ра́дуйся, страда́льче пра́ведный Иоа́нне, терпе́нию и кро́тости нас науча́яй.

Конда́к 6

Пропове́дник чуде́с и сла́вы Бо́жия яви́ся кли́рик не́кий гра́да Проко́пиона, егда́ узре́ в со́ннем виде́нии блаже́ннаго Иоа́нна, повелева́ющаго откры́ти гроб, в не́мже обрета́ются нетле́нныя мо́щи его́. Те́мже ве́рнии моли́твенно возопи́ша ко Го́споду, да яви́т Он лю́дем мо́щи Своего́ избра́нника, зову́ще со благодаре́нием Ему́: Аллилу́ия.

И́кос 6

Возсия́л еси́, я́ко но́вое свети́ло всему́ христиа́нскому ро́ду, пра́ведне Иоа́нне, егда́ Бо́жиим изволе́нием обре́тено бысть нетле́нное и благоуха́нное те́ло твое́, источа́ющее оби́лие чуде́с всем с ве́рою к твоему́ заступле́нию прибега́ющим. Те́мже уврачу́й и возвесели́ нас, ве́рою и любо́вию тебе́ взыва́ющих:

Ра́дуйся, на земли́, я́ко безпло́тен, пожи́вый;

ра́дуйся, пра́ведниче Бо́жий, в чудесе́х просия́вый.

Ра́дуйся, иере́ю це́ркве свята́го Гео́ргия яви́выйся;

ра́дуйся, святы́я мо́щи твоя́ тому́ откры́ти повеле́вый.

Ра́дуйся, я́ко Христо́с с Небесе́ на святы́я мо́щи твоя́ зна́мением указа́;

ра́дуйся, я́ко столп о́гненный над ни́ми Госпо́дь чу́дно яви́.

Ра́дуйся, я́ко нетле́нием те́ло твое́ Госпо́дь прославля́ет;

ра́дуйся, я́ко благоуха́нием от него́ Той ве́рных возвеселя́ет.

Ра́дуйся, я́ко моще́й твои́х де́мони трепе́щут;

ра́дуйся, сосу́де Боже́ственныя благода́ти.

Ра́дуйся, я́ко во Ца́рствии Небе́снем со святы́ми пребыва́еши;

ра́дуйся, я́ко и нас гре́шных на земли́ не оставля́еши.

Ра́дуйся, страда́льче пра́ведный Иоа́нне, терпе́нию и кро́тости нас науча́яй.

Конда́к 7

Хотя́щим враго́м град твой разори́ти и мо́щи твоя́ огню́ преда́ти, яви́ся стра́шное и пресла́вное чу́до: во́ини уви́деша тя, Иоа́нне, стоя́ща посреде́ огня́ и оста́вити град гро́зно им повелева́юща. Ти́и же о виде́нии ужасо́шася и вон бежа́ша и никоего́же зла сотвори́ша. Ве́рнии же лю́дие па́ки обрето́ша мо́щи твоя́, к ни́мже и мы припа́дающе, вопие́м Бо́гу побе́дную песнь: Аллилу́ия.

И́кос 7

Но́ваго тя чудотво́рца и моли́твенника во времена́ после́дняя дарова́ нам Человеколю́бец Госпо́дь, егда́ ве́ра оскуде́, любы́ охладе́, наде́жда поколеба́ся. Те́мже мо́лим тя, пра́ведне Иоа́нне, не оста́ви нас, гре́шных и сла́бых, в годи́ну испыта́ний, укрепи́ моли́твами твои́ми всех лю́бящих тя и вопию́щих ти такова́я:

Ра́дуйся, ве́рных наде́ждо и заступле́ние;

ра́дуйся, неве́рных страх и посрамле́ние.

Ра́дуйся, я́ко по́двиги твои́ми град Проко́пион освяти́л еси́;

ра́дуйся, я́ко моли́твами твои́ми зе́млю Елла́ды облагоуха́л еси́.

Ра́дуйся, свет Христо́в в се́рдце твое́м носи́вый;

ра́дуйся, тьму жи́зни на́шея све́том о́ным озаря́яй.

Ра́дуйся, о лю́дех страны́ Гре́ческия моли́твенниче неусы́пный;

ра́дуйся, помо́щниче лю́дем ру́сским богодарова́нный.

Ра́дуйся, градо́м и хра́мом от разоре́ния защище́ние;

ра́дуйся, правосла́вных христиа́н ско́рое прибе́жище.

Ра́дуйся, я́ко ны́не со все́ми святы́ми Престо́лу Бо́жию предстои́ши;

ра́дуйся, я́ко неизрече́нную Сла́ву Госпо́дню созерца́еши.

Ра́дуйся, страда́льче пра́ведный Иоа́нне, терпе́нию и кро́тости нас науча́яй.

Конда́к 8

Стра́нник и пришле́ц был еси́ в стране́ плене́ния твоего́, уго́дниче Бо́жий, взыску́яй Го́рняго Иерусали́ма, и та́ко бу́ее мирски́м лю́дем, прему́дрое же о Христе́ житие́ пожи́в, доброде́тельми мно́гими к Бо́гу прибли́зился еси́, науча́я всех ве́рных иска́ти еди́наго на потре́бу. Сего́ ра́ди Сам Госпо́дь, ви́дя смире́ние твое́, возвели́чи тя благода́тию Свое́ю, Его́же восхваля́юще, пое́м А́нгельскую песнь: Аллилу́ия.

И́кос 8

Весь был еси́ любве́ Боже́ственныя испо́лнен, блаже́нне, све́том благода́ти Бо́жия сия́я пред челове́ки, и святы́я мо́щи твоя́ исто́чник есть исцеле́ний, сокро́вище чуде́с, небе́сных арома́т вмести́лище. Сего́ ра́ди, дерзнове́ние ве́лие ко Го́споду име́я, мо́лишися за христиа́ны, во всем ми́ре живу́щия, и ве́рою тя на по́мощь призыва́ющим посо́бствуеши. Не оста́ви у́бо и нас благода́тною твое́ю по́мощию и заступле́нием, да благода́рно тебе́ зове́м:

Ра́дуйся, да́ром любве́ к Бо́гу и бли́жним испо́лненный;

ра́дуйся, ве́рою чудоде́йственною озаре́нный;

Ра́дуйся, в моли́твах и бде́ниих преди́вный наш учи́телю;

ра́дуйся, всех приходя́щих к тебе́ ско́рый уте́шителю.

Ра́дуйся, ро́су исцеле́ний ве́рным источа́яй;

ра́дуйся, неду́ги лю́тыя прогоня́яй.

Ра́дуйся, ми́лости сокро́вище неистощи́мое;

ра́дуйся, правосла́вных приста́нище ти́хое.

Ра́дуйся, в со́ниих и виде́ниих стра́ждущих посеща́яй;

ра́дуйся, в беда́х и напа́стех по́мощь им подава́яй.

Ра́дуйся, стра́нниче, во Оте́чество Небе́сное вше́дый;

ра́дуйся, во всем ми́ре христиа́нстем просла́вленный.

Ра́дуйся, страда́льче пра́ведный Иоа́нне, терпе́нию и кро́тости нас науча́яй.

Конда́к 9

Вся́кое естество́ челове́ческое удиви́ся, ви́девше чудеса́ пресла́вная, от моще́й пра́веднаго Иоа́нна истека́ющая, мно́зи у́бо восхоте́ша ча́сти их во ины́я места́ и гра́ды отдели́ти, оба́че всем хотя́щим взя́ти их ты, уго́дниче Бо́жий, возбраня́л еси́. Егда́ же святого́рцы ру́сскаго монастыря́ моля́хуся, да часть моще́й твои́х да́руется им, благоволи́л еси́ е́же принести́ им в вертогра́д Богома́тере десну́ю ру́ку твою́ в благослове́ние и утеше́ние. И бысть ве́лие торжество́: вси и́ноцы оби́тели Пантелеи́моновы, коле́на прикло́ньше, срето́ша десну́ю ру́ку твою́, от гра́да Проко́пиона принесе́нную, воспева́юще Бо́гу благода́рственную песнь: Аллилу́ия.

И́кос 9

Вети́и многовеща́ннии не возмо́гут изрещи́ си́лу любве́ правосла́вных е́ллинов, и́же изгна́ни бы́вше от Проко́пиона неве́рными, изнесо́ша многоцеле́бныя мо́щи твоя́, пра́ведне Иоа́нне, на о́стров Е́ввию, иде́же воздвиго́ша ве́лий благоле́пный храм во и́мя твое́, в не́мже и положи́ша их. Те́мже и мы, моля́щеся в хра́ме сем и предстоя́ще пред ра́кою твое́ю, чудесы́ благоуха́ющею, приле́жно мо́лим тя: услы́ши нас, твоего́ предста́тельства прося́щих и благогове́йне вопию́щих:

Ра́дуйся, ве́рных и неве́рных в беда́х уте́шителю;

ра́дуйся, хра́му, во и́мя твое́ созда́нному, Боже́ственный покро́ве.

Ра́дуйся, страну́ Гре́ческую и лю́ди ея́ возлюби́вый;

ра́дуйся, я́ко моща́ми твои́ми во Елла́ду приити́ изво́ливый.

Ра́дуйся, гра́да Но́ваго Проко́пиона святы́й покрови́телю;

ра́дуйся, всей стране́ Гре́честей незаходи́мое свети́ло.

Ра́дуйся, моща́ми твои́ми Го́ру Афо́нскую посети́вый;

ра́дуйся, нетле́нною десни́цею оби́тель Пантелеи́монову благослови́вый.

Ра́дуйся, я́ко бра́тии Афо́нскаго вертогра́да в по́двизех ско́ро помога́еши;

ра́дуйся, я́ко и оте́чество твое́, Русь Святу́ю, не оставля́еши.

Ра́дуйся, я́ко и́мя твое́ по всей вселе́нней призыва́ется;

ра́дуйся, я́ко ве́ра христиа́нская тобо́ю прославля́ется.

Ра́дуйся, страда́льче пра́ведный Иоа́нне, терпе́нию и кро́тости нас науча́яй.

Конда́к 10

Спасе́ние в беда́х и напа́стех восхоте́в да́ти Госпо́дь ве́рным ча́дом Свои́м, яви́ нам тя, уго́дниче Бо́жий, прия́л бо еси́ благода́ть цели́ти неду́ги всем притека́ющим к тебе́ с моли́твою: кровоточи́вии бо и прокаже́ннии прикоснове́нием к ра́це моще́й твои́х очища́ются, глуси́и слы́шат, разсла́бленнии здра́ви быва́ют, слепи́и прозрева́ют. Мы же, помина́юще ско́рое заступле́ние твое́, благода́рным гла́сом восхваля́ем Бо́га, пою́ще Ему́ песнь: Аллилу́ия.

И́кос 10

Стена́ еси́ стране́ Гре́честей и наро́ду ея́ благочести́вому, пра́ведне Иоа́нне, и необори́мый засту́пник всем призыва́ющим и́мя твое́, зане́ та́ко благоволи́ Сам Госпо́дь бы́ти тебе́ защи́тнику христиа́н не то́кмо земли́ Елла́ды, но всех лю́бящих и чту́щих тя люде́й правосла́вных. Те́мже Елла́дския Це́ркве лю́дие, Афо́нских оте́ц собо́ри, Руси́ Святы́я ве́рнии и во вся́кой стране́ чту́щии Бо́га восхваля́ют тя си́це:

Ра́дуйся, стра́жу земли́ Елла́ды, нечести́выя отгоня́яй;

ра́дуйся, всех благочести́вых люде́й ея́ от бед избавля́яй.

Ра́дуйся, я́ко всем христиа́ном благода́тную по́мощь подае́ши;

ра́дуйся, я́ко целе́бныя да́ры повсю́ду то́чиши.

Ра́дуйся, от Го́спода власть на ду́хи нечи́стыя прие́мый;

ра́дуйся, си́лою Бо́жиею их изгоня́яй.

Ра́дуйся, оста́вленным врача́ми преди́вное поможе́ние;

ра́дуйся, от смертоно́сных язв мно́гим свобожде́ние.

Ра́дуйся, боля́щих младе́нцев благонаде́жный врачева́телю;

ра́дуйся, скорбя́щих их роди́телей благи́й уте́шителю.

Ра́дуйся, пропове́дниче покая́ния и хода́таю о на́шем спасе́нии;

ра́дуйся, учи́телю смиренному́дрия и долготерпе́ния.

Ра́дуйся, страда́льче пра́ведный Иоа́нне, терпе́нию и кро́тости нас науча́яй.

Конда́к 11

Пе́ние всеумиле́нное прино́сим Христу́ Бо́гу, просла́вльшему тя, пра́ведне Иоа́нне, я́ко дарова́ нам вели́каго засту́пника, уте́шителя и моли́твенника о спасе́нии правосла́вных христиа́н, по всему́ лицу́ земли́ обита́ющих. Те́мже сла́вим тя, прося́ще твоего́ предста́тельства пред Го́сподем о стране́ на́шей Ру́сской, да изба́вимся от наше́ствий иноплеме́нных и междоусо́бныя бра́ни, и возмо́жем в ми́ре и тишине́ воспева́ти Христу́ Бо́гу песнь: Аллилу́ия.

И́кос 11

Светоза́рный свети́льник Бо́жия благода́ти яви́лся еси́, пра́ведне Иоа́нне, духо́вным сия́нием по́двигов твои́х и чуде́с просвети́вый зе́мли Аси́и и Елла́ды. Ты бо, Ру́сскою земле́ю рожде́нный, повсю́ду источа́еши чуде́с мно́жество и мо́лишися о всех лю́бящих и чту́щих тя. Те́мже у́бо моли́ Христа́ Бо́га оте́честву твоему́ и всей стране́ Гре́честей непоколеби́мым и безмяте́жным бы́ти, от наве́т вра́жиих и от ага́рянскаго наше́ствия их огради́, во́инству правосла́вному побе́ды на враги́ да́руй, да к тебе́ я́ко кре́пкому о нас моли́твеннику взыва́ем си́це:

Ра́дуйся, Це́ркве Вселе́нския пресла́вное украше́ние;

ра́дуйся, о лю́дех правосла́вных пред Бо́гом предста́телю.

Ра́дуйся, а́нгеле земли́ на́шея, во стране́ Гре́честей просия́вый;

ра́дуйся, и во оте́честве свое́м благогове́йне почита́емый.

Ра́дуйся, во дни бед и испыта́ний чту́щим тя защи́тниче;

ра́дуйся, о лю́бящих тя те́плый моли́твенниче.

Ра́дуйся, свети́льниче, омраче́нныя ду́ши просвеща́яй;

ра́дуйся, лампа́до злата́я, еле́ем ми́лости испо́лненная.

Ра́дуйся, ра́дости духо́вныя чту́щим тя пода́телю;

ра́дуйся, спаси́тельное всем христиа́ном прибе́жище.

Ра́дуйся, ко очище́нию от страсте́й путеводи́телю;

ра́дуйся, у Престо́ла Бо́жия о нас недосто́йных хода́таю.

Ра́дуйся, страда́льче пра́ведный Иоа́нне, терпе́нию и кро́тости нас науча́яй.

Конда́к 12

Благода́ть Ду́ха Свята́го, живу́щая в тебе́, блаже́нне, ди́вно показа́ся в чудесе́х и исцеле́ниих от нетле́нных твои́х честны́х моще́й, и́хже любо́вию лобыза́юще, сла́вим о тебе́ Христа́ Бо́га, ди́внаго во святы́х Свои́х. Сего́ ра́ди не забу́ди и нас, усе́рдно призыва́ющих тя во времена́ тя́жких бед и напа́стей, от ни́хже моли́твами твои́ми изба́ви и не преста́ни хода́тайствовати пред Бо́гом о дарова́нии всем нам душе́внаго спасе́ния и теле́снаго здра́вия, со благогове́нием пою́щим Ему́: Аллилу́ия.

И́кос 12

Пою́ще по́двиги многоболе́зненнаго жития́ твоего́, почита́ем страда́ния, хва́лим долготерпе́ние, сла́вим кро́тость и смире́ние, ублажа́ем святу́ю твою́ кончи́ну и чтим тя, я́ко Небе́снаго предста́теля на́шего, ты бо от бед и скорбе́й избавля́еши, неду́ги врачу́еши, печа́ли утоля́еши всех почита́ющих тя. Благодари́м и велича́ем просла́вившаго тя Го́спода, дарова́вшаго нам ди́внаго моли́твенника и чудотво́рца, Его́же умоли́ спасти́ся всем пою́щим ти такова́я:

Ра́дуйся, Царя́ Небе́снаго добропобе́дный во́ине;

ра́дуйся, вели́кий Христо́в уго́дниче.

Ра́дуйся, я́ко пла́чем и скорбьми́ утеше́ния ве́чнаго сподо́бился еси́;

ра́дуйся, я́ко кро́тостию свое́ю и смире́нием зе́млю пра́ведных насле́довал еси́.

Ра́дуйся, чистото́ю и целому́дрием от Бо́га украше́нный;

ра́дуйся, цве́том неувяда́емым на Небеси́ почте́нный.

Ра́дуйся, А́нгельских во́инств собесе́дниче;

ра́дуйся, лико́м преподо́бных и пра́ведных совсе́льниче.

Ра́дуйся, ми́лостивое заступле́ние Бо́жия Ма́тере к нам приклоня́яй;

ра́дуйся, со все́ми святы́ми Престо́лу Бо́жию ны́не предстоя́й.

Ра́дуйся, всех святы́х земли́ Ру́сския сонасле́дниче;

ра́дуйся, нас oсвеща́яй, любве́ свети́льниче.

Ра́дуйся, страда́льче пра́ведный Иоа́нне, терпе́нию и кро́тости нас науча́яй.

Конда́к 13

О пречу́дный и пресла́вный чудотво́рче, святы́й пра́ведный Иоа́нне, земли́ Ру́сския благода́тное рожде́ние, подви́жников Елла́ды похвало́ и украше́ние. Приими́ от лю́бящих тя ма́лое сие́ моле́ние и принеси́ е́ ко Христу́ Бо́гу на́шему, да сохрани́т нас от враг ви́димых и неви́димых, от неду́га и гла́да, от вся́кия ско́рби и внеза́пныя сме́рти, и сподо́бит вку́пе с тобо́ю во Ца́рствии Небе́снем непреста́нно пе́ти Ему́: Аллилу́ия.

Сей конда́к глаго́лется три́жды.

И па́ки чте́тся и́кос 1-й, и конда́к 1-й.

Моли́тва

О вели́кий уго́дниче Бо́жий, святы́й пра́ведный Иоа́нне Ру́сский, просия́вый в земли́ Аси́и равноа́нгельным житие́м твои́м, ре́вностию о Го́споде и по́двиги во испове́дании ве́ры Христо́вы, гра́да Проко́пиона Но́ваго и всея́ Елла́ды пресве́тлое украше́ние, богохрани́мей стране́ Ру́сской, лю́дем ея́ и во всем ми́ре живу́щим правосла́вным христиа́ном по́моще и кре́пкое заступле́ние! Благодари́м Го́спода, ди́внаго во святы́х Свои́х, в ве́ре и́стинней непоколеби́мо тя утверди́вшаго, в стоя́нии за испове́дание ея́ укрепи́вшаго и до́брое сконча́ние по́двига многотру́днаго дарова́вшаго, последи́ же мно́гая и вели́кая чудеса́ нам яви́вшаго чрез многоцеле́бную ра́ку моще́й твои́х. Ны́не, предстоя́ Небе́сному Царю́, испроси́ у Него́ изба́вити вся гра́ды и ве́си страны́ Ру́сския и земли́ Елла́дския от гла́да, тру́са, огня́, смертоно́сных боле́зней, от наше́ствий иноплеме́нных и междоусо́бныя бра́ни, исхода́тайствуй христолюби́вому во́инству на́шему во бра́нех с врага́ми оте́чества на́шего побе́ду и одоле́ние. Помози́ всем путеше́ствующим, боля́щим, в заточе́нии су́щим, ско́рби и гоне́ния за святу́ю ве́ру правосла́вную терпя́щим. Соедини́ всех правосла́вных люде́й любо́вию ко Христу́ Бо́гу на́шему и Це́ркви Его́ Святе́й, да́руй нам дух любве́ и ми́ра к бра́тскому едине́нию всех ве́рных. Умоли́ Го́спода, да пода́ст нам дух покая́ния и сокруше́ния о гресе́х на́ших и всеси́льною Свое́ю благода́тию да помо́жет и укрепи́т в борьбе́ со страстьми́ и похотьми́, да да́рует нам дух смире́ния и кро́тости, дух братолю́бия и незло́бия, дух ре́вности по Бо́зе о спасе́нии бли́жних.

Помяни́ и нас гре́шных, моля́щихся тебе́: стра́ждущих и боля́щих исцели́, скорбя́щих уте́ши, бе́дствующим ско́рую по́мощь пода́ждь, всем же чту́щим и лю́бящим тя испроси́ христиа́нскую кончи́ну живота́, безболе́зненну, непосты́дну, ми́рну и до́брый отве́т на Стра́шнем Суди́щи Христо́ве. Бу́ди нам помо́щник и покрови́тель во спасе́ние, да твои́ми моли́твами сподо́бимся в ны́нешнем и бу́дущем ве́це прославля́ти в Тро́ице покланя́емаго Бо́га, Отца́, и Сы́на, и Свята́го Ду́ха, ны́не и при́сно, и во ве́ки веко́в. Ами́нь.

И́на Моли́тва

О всеблаже́нный испове́дниче Христо́в и вели́кий чудотво́рче Иоа́нне, Е́ввии сокро́вище, Гре́ческия страны́ похвало́ и люде́й Ру́сских сро́дниче!

Ты в плене́нии ага́рянстем лю́тая муче́ния за Христа́ претерпе́л еси́, благоче́стием же свои́м по́двиги и чудесы́ ве́рныя премно́го укрепи́л еси́, неве́рныя же умягчи́л еси́ и просвети́л еси́, по кончи́не же безчи́сленными чудесы́ и исцеле́ньми просиява́еши. Ве́мы, уго́дниче Бо́жий, я́ко ве́лие дерзнове́ние и́маши ко Го́споду, нам же, бе́дствующим, состра́ждеши та́ко те́пле, я́ко не терпи́ши и зре́ти ны в лю́тых неду́зех или́ тя́жких ско́рбех су́щих, и сего́ ра́ди и непризыва́емый ско́ро притека́еши, телеса́ и ду́ши врачу́я, бе́сы изгоня́я, заблу́ждшия обраща́я, наипа́че же от младе́нец вся́кую боле́знь и го́ресть отгоня́я.

Се бо и ны́не греси́ мно́зи отяготи́ша ны и изнуря́ющими скорбьми́ ду́ши на́ша сотро́шася, си́лы же теле́сныя оскуде́ша, и ка́ко уны́нию и тя́гостней печа́ли противоста́ти возмо́жем, а́ще не ты сам, свя́тче Бо́жий, воста́неши по нас и проти́ву враго́в на́ших благода́тне ополчи́шися! Испроси́ же, благоприя́тными твои́ми ко Го́споду моли́твами, соверше́нное исцеле́ние теле́сными неду́ги стра́ждущим, всем же спаси́тельное терпе́ние и благодаре́ние; ско́рби, бесо́вския наве́ты и искуше́ния отврати́; вся же, ели́ка попу́стит Госпо́дь, научи́ во очище́ние понести́ благоразу́мне; нас же, во тьме неве́дения и забве́ния за́поведей Бо́жиих су́щих, просвети́, вы́ну неукло́нне твори́ти во́лю Бо́жию наста́ви, беспло́дия духо́внаго разреши́, очище́ние, освяще́ние и просвеще́ние душа́м на́шим да́руй; да с тобо́ю вку́пе просла́вим Всеблага́го Бо́га и Пречи́стую Богоро́дицу во ве́ки веко́в. Ами́нь.

 *Утвержден Священным Синодом*

*Русской Православной Церкви*

*15.07.2016 (журнал № 71).*